《题仰山二十韵》
宋代·祖无择

维南斗牛下，万仞耸崔嵬。
日上光先占，江盘势却回。
一方蒙雨露，几处对楼台。
不逐秦鞭去，曾经禹载来。
云生峰惨澹，冰泮谷喧豗。
险外烟岚变，深中洞府开。
岩花春灼烁，溪鸟暖毰毸。
飞瀑含清籁，乖龙走疾雷。
平川萧庙閟，半腹邓坛摧。
精蕴瑶瑰宝，灵钟杞梓材。
僧轩宜薜荔，樵径怯莓苔。
旁睨龙州橘，前瞻庾岭梅。
仙经饶地肺，赋笔让天台。
神物多灵贶，农田少旱灾。
隐君须独行，吟咏亦难才。
何客能依止，伊予语敢哉。
一麾成系滞，四友阻游陪。
未脱红尘累，徒嗟白发催。
梦频生枕席，赏每倒尊罍。
预恐瓜时代，图归作醉媒。

作者简介：（ 1011—1084）蔡州上蔡人，初名焕斗，字择之。少学古文于穆修，又从孙明复受经学。仁宗宝元元年进士。出知袁州，首建学官，置生徒，学校始盛。英宗朝同修起居注、知制诰，加龙图阁直学士、权知开封府。神宗即位，入知通进、银台司。王安石执政，讽求其罪，谪忠正军节度副使。元丰中主管西京御史台，移知信阳军。工诗文。有《龙学文集》。